<classify> JESHI la Jeshi la Polisi Mkoani Arusha, linawashikilia watu wawili ambao ni wafanyakazi wa Halmashauri ya Arusha Arusha DC kwa tuhuma za wizi wa vifaa vya Mamlaka ya Vitambulisho vya Taifa NIDA vyenye thamani ya mamilioni shilingi.Wafanyakazi wanaoshikiliwa na Polisi ni mhudumu wa ofisi ya NIDA, Asheri Lorubani na mlinzi wa jengo la Halmashauri ya Arusha DC, Willson Laizer. Vifaa vilivyoibwa ni kompyuta mpakato mbili, kamera mbili, stendi nne za kupiga picha, kompyuta za mezani tatu, Extension mbili, Damalog moja na Keyboad moja, vyote vikiwa na thamani ya mamilioni ya shilingi.Akizungumza na gazeti hili jana, Kamanda wa Polisi wa Mkoa wa Arusha, Jonathan Shana alisema tukio hilo la wizi ni la juzi kuamkia jana. Kwamba mlango wa ofisi ya NIDA haukuvunjwa, hivyo kuleta shaka kwa wahudumu wa ofisi hiyo na mlinzi wa halmashauri hiyo.Kamanda Shana alisema polisi iko kazini kuwasaka wote, waliohusika kwa namna moja ama nyingine katika wizi huo ili sheria ichukue mkondo wake. Shana alisema kikosi kazi cha askari kanzu na wa kawaida wenye weledi wa kazi za kipelelezi, kiko kazini katika maeneo mbalimbali katika wilaya ya Arumeru na Jiji la Arusha, kuwasaka wale wote waliohusika kwa namna moja ama nyingine katika wizi huo ili waweze kutiwa mbaroni.Polisi tayari iko kazini baada kupata taarifa za wizi huo na kwa kuanzia mhudumu wa ofisi ya halmashauri na mlinzi wako rumande, kuisaidia polisi katika uchunguzi, baada kugundua mlango wa ofisi hiyo haukuvunjwa katika tukio hilo la wizi alisema Shana.Mkuu wa Wilaya ya Arumeru Mkoani Arusha, Jerry Muro akizungumza na waandishi wa habari, alisema kuwa vifaa mbalimbali viliibwa katika ofisi ya NIDA ikiwemo kompyuta mpakato mbili, kamera mbili, stand nne za kupiga picha, kompyuta desk top tatu, extension mbili, dermalog moja na keyboard moja, vyote vikiwa na thamani ya mamilioni ya pesa.Muro alisema kuwa hii ni mara ya pili kwa wizi kutokea katika ofisi ya NIDA zilizopo katika majengo ya Halmashauri ya Arusha DC. Kwamba huenda ikawa hujuma katika wilaya yake, kwani zoezi la kujiandikisha linatarajiwa kumalizika Januari 20 mwaka, kama Rais Dk John Magufuli alivyoongeza muda. Muro aliwataja waliokamatwa ni mhudumu wa ofisi ya NIDA, Lorubani na mlinzi wa jengo la halmashauri, Laizer.Aliwataka wakazi wa wilaya hiyo na majirani, kutothubutu kununua vifaa hivyo, kwani wanaweza kujiingiza katika matatizo makubwa. Ofisa wa NIDA wa Halmashauri ya Arusha, Neema Nkya alikiri kutokea kwa tukio hilo. Kwamba tukio hilo la wizi, limegubikwa na utata mkubwa, kwani mlango wa ofisi haujavunjwa.Nkya alisema kutokana na wizi huo, shughuli zote za uandikishaji katika Halmashauri ya Arusha, zimesimama na kurudishwa nyuma kwa asilimia kubwa kwa sasa. Alisema kuwa alifika ofisini mapema na kukuta karibu vifaa vyote vya uandikishaji, vimeibwa bila mlango wa ofisi kuvunjwa na kutia shaka wizi huo.Alisema sasa wao wanasubiri maelekezo kutoka kwa viongozi NIDA ngazi ya Taifa, juu nini kifanyike ili kuendelea na uandikishwaji wa wananchi kuhusu vitambusho vya taifa katika halmashauri hiyo.  <topic>: KITAIFA 